ખોરાક લેવા/પચાવવા માટે જે પ્રાણીઓ વાગોળતાં હોય છે તેને ‘રૂમીનંટ’ પ્રકારના પ્રાણી કહેવામાં આવે છે. હરણ આદિકાળથી અસ્તિત્વમાં આવેલું વાગોળનાર પ્રાણી છે જે મુખ્યત્વે ખુલ્લાં જંગલો અને ઘાસિયા મેદાનોમાં નિવાસ કરે છે. પગમાં ખરી ધરાવતાં પ્રાણીઓમાં હરણ આવતાં હોવા છતાં અન્ય ખરીવાળા પ્રાણીઓ જેવાં કે ગાય, ભેંસ, બળદ વિગેરેથી કેટલીક બાબતોમાં અલગ પડે છે. હરણની તમામ પ્રજાતિમાં, બંને આંખની નીચે ફાંટ આવેલી હોય છે અને તેને ‘પિત્તાશય’ (Gall bladder) હોતું નથી. અન્ય વાગોળતાં પ્રાણીઓ માફક હરણના શિંગડાં પોલાં નથી હોતાં પરંતુ નક્કર હાડકાના હોય છે જે સમયાંતરે ખરી પડતા હોય છે. શિંગડાં ખર્યા બાદ ફરી નવા ઉગી નીકળે છે.